SKRIFTLIG FORESPØRGSEL E-1715/99

af Lucio Manisco (GUE/NGL) til Kommissionen

(29. september 1999)

Om: Kontrol foretaget af USA's hemmelige efterretningstjeneste på Internettet

Efter Echelon, kan det engelsk-amerikanske system til kontrol af kommunikation mellem borgerne, NSA (National Security Agency) og CIA, på grundlag af United States National Plan for Information System Protection (amerikansk plan for beskyttelse af informationssystemer) udarbejdet af det nationale sikkerhedsråd, via et net på forbundsplan vedrørende overvågning af indtrængning (Fidnet) kontrollere alle de oplysninger og meddelelser, som via Internet udveksles i verden.

Hvilke foranstaltninger agter Kommissionen at træffe for at sikre EU-borgernes og -virksomhedernes privatliv mod dette nye angreb mod den enkeltes og virksomhedernes frihed?

Svar afgivet på Kommissionens vegne af Neil Kinnock

(10. november 1999)

Den 24. oktober 1995 vedtog Parlamentet og Rådet direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(1). Den 15. december 1997 vedtog Parlamentet og Rådet direktiv 97/66/EF om behandling af personoplysninger og beskyttelse af privatlivets fred inden for telesektoren(2). Sidste frist for gennemførelse af disse direktiver var den 24. oktober 1998. Begge direktiver har til formål at sikre fysiske personers rettigheder og frihed i forbindelse med behandling af personoplysninger, herunder navnlig disse personers ret til privatlivets fred.

Disse direktiver er helt klart relevante i forbindelse med det spørgsmål, det ærede medlem rejser. Naturligvis begrænses direktivernes anvendelsesområde til de spørgsmål, som er omfattet af EF-traktaten, og begge direktiver indeholder undtagelser med henblik på at beskytte særlige interesser, f.eks. den offentlige sikkerhed eller forebyggelse af kriminalitet og efterforskning, afsløring og retsforfølgning i forbindelse med straffesager. Borgere, der mener, der er sket brud på deres privatlivs fred, kan enten klage til den nationale tilsynsmyndighed for databeskyttelse eller gå til de nationale domstole.

Spørgsmålet om påstået indtrængning på grund af national sikkerhed falder uden for Kommissionens kompetenceområde som fastlagt i EF-traktaten. I den forbindelse henvises det ærede medlem til de besvarelser, Kommissionen har afgivet på skriftlige forespørgsler E-1039/98 fra Nel Van Dijk(3), E-1040/98 fra Nel Van Dijk(4), E-1306/98 fra Christiana Muscardini og andre(5), E-1429/98 fra Daniela Raschhofer(6), E-1776/98 fra Lucio Manisco(7), E-1987/98 fra Nikitas Kaklamanis(8), H-1067/98 fra Patricia McKenna i spørgetiden inden for Parlamentets mødeperiode i december

1998(9), H-1237/98 fra Inger Schörling i spørgetiden under Parlamentets mødeperiode i januar 1999(10) og H-0092/99 fra Ioannis Theonas i spørgetiden under Parlamentets mødeperiode i februar 1999(11).

(1) EFT L 281 af 23.11.1995.

(2) EFT L 24 af 30.1.1998.

(3) EFT C 354 af 24.11.1998.

(4) EFT C 354 af 24.11.1998.

(5) EFT C 402 af 6.1.1998.

(6) EFT C 50 af 22.2.1999.

(7) EFT C 50 af 22.2.1999.

(8) EFT C 50 af 22.2.1999.

(9) Europa-Parlamentets forhandlinger (december 1998).

(10) Europa-Parlamentets forhandlinger (januar 1999).

(11) Europa-Parlamentets forhandlinger (februar 1999).